Man wou glo verkeersbeamptes uitlok | Maroela Media
Moshayi Tonderai (Foto verskaf deur die Valke)
Moshayi Tonderai (31) en Patrick Ncube (31) sal Dinsdag weer in die landdroshof in Komatipoort verskyn vir hul formele aansoek om borgtog. Tonderai is in hegtenis geneem op aanklag dat hy verkeersbeamptes wou uitlok. Ncube staan tereg op soortgelyke aanklagte.
"Tonderai, 'n vragmotorbestuurder van Zimbabwe, het op 17 November by die Lebombo-grenspos aangekom toe hy ander vragmotorbestuurders verbygesteek wat in die ry gestaan het om die grens oor te steek," sê kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke).
Die verkeerspolisie het hom voorgekeer vir 'n roetine-ondersoek van die vragmotor. "Tydens die ondersoek het hulle bevind die vragmotor se lisensieskyf het verval. Die bestuurder van die vragmotor is uitgevra oor dokumente van die vragmotor, maar hy het gewelddadig reageer en weggejaag. Hy het amper een van die verkeersbeamptes omgery."
Die beamptes het hom agternagesit en die voertuig voorgekeer. "Hy het homself in die vragmotor toegesluit en geweier om met die beamptes te praat. Sy werkgewer van Limpopo is uiteindelik gekontak en hy het Tonderai oorgehaal om homself oor te gee."
Tonderai is in hegtenis geneem en aangekla van poging tot moord en die bestuur van 'n onpadwaardige voertuig.
Patrick Ncube (Foto verskaf deur die Valke)
"Ander vragmotors van Zimbabwe het die volgende dag 'n bedrag van R4 000 ingesamel en die verkeersbeampte genader. Hulle het mnr. Baloyi gevra om die saak teen hul makker terug te trek of te laat verdwyn. Hulle het aanvanklik glo onderneem om R10 000 te betaal," het Sekgotodi bygevoeg.
Baloyi het die saak by die Valke se eenheid in Nelspruit, wat ernstige korrupsie ondersoek, aangemeld. Hy het gesê die vragmotorbestuurders het vir hom omkoopgeld aangebied. "Die span het ondersoek ingestel en Ncube is in hegtenis geneem. Hy het by Tonderai aangesluit."
Hats off Mr Baloyi.
Ek wens daar was meer van die kaliber verkeers polisie beamptes dan was die paaie veiliger en sou mense padreels gehoorsaam het.